In nomine sanctæ  individuæ Trinitatis, KAROLUS gratiâ Dei Rex. Regalis Celsitudinis moris est, fideles suos donis multiplicibus,  honoribus ingentibus honorare atque sublimare. Proinde morem parentum, Regum videlicèt prædecessorum nostrorum sequentes, libuit Celsitudini nostræ, quemdam fidelem nostrum Vivianum, dilectum  amabilem nobis Comitem, de quibusdam rebus nostræ proprietatis honorare, atque in ejus juris potestatem, liberalitatis nostræ gratiam conferre. Idcircò noverit experientia atque industria omnium fidelium nostrorum, tam præsentium quàm  futurorum, quia concedimus eidem fideli nostro Viviano ad proprium quasdam res juris nostri, sitas in pago Andigavense, super fluvium Ligeris. Monasteriolum quod vocatur Conaldus, ubi Sanctus Maxentiolus corpore requiescit. Memorato monasteriolo, cum omni integritate, vel suis omnibus appendiciis, cum domibus, ædificiis, mancipiis, terris, vineis, pratis, silvis, aquis, farinariis aquarúmve decursibus: vel etiam quicquid ad supradicto monasteriolo justè  legaliter pertinere videtur, prædicto fideli nostro Viviano per hanc nostræ auctoritatis conscriptionem concedimus,  de nostro jure in jus ac potestatem illius solemni donatione transferimus. Ita videlicèt, ut quicquid ab hodierno die,  tempore exinde pro suâ utilitate atque commoditate, jure proprietario facere decreverit, liberam  firmissimam in omnibus habeat............................ vendendi, seu commutandi, necnon etiam heredibus relinquendi.................. donationis auctoritas perpetuam obtineat firmitatem, manu nostrâ subter firmavimus,  anuli nostri impressione signari jussimus. Signum KAROLI gloriosissimi Regis. Ego Jonas Diaconus, ad vicem HLudovvici recognovi  subscripsi. Data XIIII. Kalendas Novembris, anno VI. Indictione VIII. regnante Karolo gloriosissimo Rege. Actum Redonis civitate in Dei nomine feliciter, amen.